|  |  |  |  |
| --- | --- | --- | --- |
| **Tárgy:** | **Szombathely Megyei Jogú Város Bűnmegelőzési, Közbiztonsági és Közrendvédelmi Bizottságának 2022. február 21-i ülése** | | |
| **Helyszín:** | **Városháza, Kossuth Lajos utca 1-3., I. emeleti kisterem** | | |
| **Időpont:** | **2022. február 21., 15 óra 00 perc** | | |
| **Jegyzőkönyv-**  **vezető:** | **Szekér Zsófia** | | |
| **Jelenléti ív** | **Név** | **Aláírás** | **Megjegyzés** |
|  | **Kelemen Krisztián** | **jelen** | képviselő, a Bizottság elnöke |
|  | **Balogh Gábor r. alezredes** | **jelen** | a Bizottság tagja |
|  | **Bercse László r. őrnagy** | **jelen** | a Bizottság tagja |
|  | **Bor Balázs** | **jelen** | a Bizottság tagja |
|  | **Büki Zoltán** | **-** | a Bizottság tagja |
|  | **Egyed László tű. alezredes** | **jelen** | a Bizottság tagja |
|  | **Gálffy Áron** | **jelen** | a Bizottság tagja |
|  | **Dr. Gulyás Ferenc r. ezredes** | **jelen** | a Bizottság tagja |
|  | **György István Péter** | **jelen** | a Bizottság tagja |
|  | **Horváth Ferenc** | **-** | a Bizottság tagja |
|  | **Janzsó Zoltán** | **jelen** | a Bizottság tagja |
|  | **Márovics Pál** | **-** | a Bizottság tagja |
|  | **Dr. Mészáros András** | **-** | a Bizottság tagja |
|  | **Dr. Stánitz Éva** | **-** | a Bizottság tagja |
|  | **Versegi Valentin** | **jelen** | a Bizottság tagja |
|  | **Pavelkovits Petra** | **jelen** | a Bizottság tagja |
|  | **Állandó meghívottak** | | |
|  | **Név** | **Aláírás** | **Megjegyzés** |
|  | **Dr. Nemény András polgármester** | jelen |  |
|  | **Dr. László Győző alpolgármester** | - |  |
|  | **Dr. Horváth Attila alpolgármester** | jelen |  |
|  | **Horváth Soma alpolgármester** | - |  |
|  | **Dr. Károlyi Ákos jegyző** | - |  |
|  | **Babicsné Dr. Tőke Erzsébet aljegyző** | - |  |
|  | **Dr. Holler Péter osztályvezető** | jelen |  |
|  | **Ágoston Sándor irodavezető** | jelen |  |
|  | **Szakács Eszter irodavezető** | jelen |  |
|  | **Boór Sándor védelmi ügyintéző** | jelen |  |
|  |  |  |  |

**Kelemen Krisztián képviselő, a Bizottság elnöke:** Tisztelettel köszönti a Bűnmegelőzési, Közbiztonsági és Közrendvédelmi Bizottság megjelent tagjait a februári bizottsági ülésen. A Városházán továbbra is érvényben vannak a járványügyi szabályok, tehát a maszk viselése a bizottsági ülés alatt kötelező, kivétel ez alól a hozzászólás vagy az ital fogyasztás. Egy rendhagyó dologgal kezdené az ülést, még a napirendi pont elfogadása előtt, ugyanis Boór Sándor Tibor közbiztonsági referens és védelmi ügyintéző ezen a bizottsági ülésen ül itt utoljára, ugyanis ebben az évben nyugállományba vonul. Szeretné őt méltatni.

Tanulmányait 1977 és 1981 között végezte a Zalka Máté Katonai Műszaki Főiskolán, fegyverzeti általános gépész és üzemmérnökként végzett. A Polgármesteri Hivatalban 29 éve dolgozik, 1993. január 1-én kezdte meg a hivatalban a munkát. Tevékenysége és feladatai: mint védelmi ügyintéző és közbiztonsági referens, ellátja a védelmi igazgatással és katasztrófavédelemmel kapcsolatos feladatokat. Előkészíti és szervezi a polgármester polgári védelmi feladatait. Megbízás alapján a polgármester képviseletében részt vesz a helyi védelmi bizottságban és a megyei védelmi bizottság munkájában is. Kapcsolatot tart a honvédség, a rendőrség, a katasztrófavédelem és a népegészségügyi szakigazgatási szerv helyi szervezeteivel, valamint a közterület-felügyelettel. Ellátja a bizottságuk vonatkozásában az SZMSZ-ben és az Ügyrendben meghatározott feladatokat, figyelemmel kíséri az önkormányzat részéről a rendőrségnek és a polgárőr szervezeteknek biztosított támogatások felhasználását, ellátja az önkormányzati rendezvények biztosításával kapcsolatos szervezési feladatokat, figyelemmel kíséri a feladatkörébe tartozó pályázati lehetőségeket és a beadott pályázatokat. A Bűnmegelőzési, Közbiztonsági és Közrendvédelmi Bizottságba 1997. január 30-án választotta tagnak a közgyűlés. 1997-től 2010-ig a Bizottság tagja, három további cikluson át. 2010-től már nem tagja a bizottságnak, de a bizottság ügyeit intézi, korábban tagként ugyanígy intézte.

Kitüntetései:

* 1985-ben a Haza Szolgálatáért Érdemrend bronz fokozat;
* 1988-ban Haza Szolgálatáért Érdemrend ezüst fokozat;
* 1997-ben Polgárőr Szolgálatért Érdemrend;
* 1999-ben Honvédelemért Kitüntető Cím III. osztálya;
* 2005-ben Védelmi Igazgatásért bronz fokozat;
* 2010-ben 20 év a Védelmi Igazgatóságban Jubileumi Emlékérem;
* 2017-ben Horváth Boldizsár-díj II. fokozat.

2002-től a Savaria Légió Hagyománykutató, Hagyományőrző és Ismeretterjesztő Egyesület tagja. 2017-ben jubileumi jutalmat kapott a közszolgálatban eltöltött 40 évért és 2022-ben nyugállományba vonul.

A Bizottság nevében szeretne egészségben, bőségben gazdag nyugdíjas éveket kívánni és köszöni az eddigi munkáját Boór Sándornak. Átadja a szót Polgármester úrnak, akit köszönt is egyben.

**Dr. Nemény András polgármester:** Köszönt mindenkit. Első gondolata az volt Kelemen Krisztián képviselő úr gondolatai után, hogy „De mi lesz velük?”. Ő maga is, amióta polgármester, számtalan dolgot delegált le, és tudta, hogy nagy biztonságban van mindaz, amit polgári védelem tekintetében és a védelmi bizottságok tekintetében egy polgármesternek kellett ellátnia. Első pillanatban azt mondta a Hivatal is, hogy ez nem csak most van így, hanem így volt mindig. Ha ő nyugodt akar lenni, akkor küldje Boór Sándor védelmi ügyintézőt, és ő ezt az első pillanattól kezdve elhitte, aztán látta és tudta is. Eléggé kétségbe van esve ebben a helyzetben, nem tudja, hogy a folytatás hogyan lesz, nem is akar előre gondolkodni ebben. Ahogy Elnök úr a Bizottság nevében, Ő a város nevében szeretné mindezt megköszönni, azt a munkát, alázatot és azt a tudást, amit kaptak. Azt kívánják, hogy a következő 29 év is legyen ilyen hasznos és jó, de ez most a családé és mindazé, amit kigondolt a nyugdíjas évekre. Köszöni a munkát.

**Boór Sándor védelmi ügyintéző:** Bizottsági tagsága kezdetének története, hogy az akkori polgármester, Wagner András azt szerette volna, ha ő az induló bizottságnak tagja lehet, és akkor, mikor át akarta adni a megbízó levelét, kérdezte a főnök, hogy „Hol a megbízólevél?”, de nem volt több, ennyi volt, valamit elrontottak. Azért később került a Bizottságba, mert az ügyészség képviselőjét is bizottsági tagnak választották, de neki le kellett mondani, mert nem lehet olyan bizottságnak a tagja, ahol tiszteletdíj jár, és a következő év februárjában ő bekerült a Bizottságba. Annyit pontosítana, hogy még nem nyugdíjba megy, csak korengedményes ellátásba, nyugdíjas csak akkor lesz, ha betölti a 65-öt, most még csak a 63-at fogja betölteni, de köszöni az elbúcsúzást és a kedves szavakat.

**Kelemen Krisztián képviselő, a Bizottság elnöke:** Kéri, hogy Boór Sándor engedje meg, hogy Polgármester úrral és Kapitány úrral egy emléklapot és egy ajándékcsomagot adhassanak át.

*Dr. Nemény András polgármester, Kelemen Krisztián képviselő, a Bizottság elnöke és Dr. Gulyás Ferenc r. ezredes, a Bizottság tagja emléklap és ajándékcsomag átadásával köszöntik Boór Sándor védelmi ügyintézőt.*

**Pavelkovits Petra, a Bizottság tagja:** Köszöni Boór Sándornak, hogy a programszervezésben annyi segítséget nyújtott. A protokoll programok szervezésében, amikor ide kerültek, nélküle nem lett volna fény az alagút végén, végig segítette őket, szeretné külön megköszönni.

**György István Péter, a Bizottság tagja:** Külön szeretné megköszönni, hogy mint civil ember, mint családfő is példát mutatott, nem utolsó sorban pedig a polgárőr közgyűléseken is rendkívül sokszor ott volt és együttérzett velük jóban és rosszban. Azt kívánja, hogy kitartó és jó egészség kísérje további útját.

**Egyed László tű.alezredes, a Bizottság tagja:** Egy dolog kimaradt a méltatásból, amit szeretne kiemelni. Boór Sándor 1992 óta a város egy nagyon fontos partnervárosában, Kaufbeuren városában is kapcsolatot épített, a tűzoltóság tekintetében.

**Dr. Gulyás Ferenc r. ezredes, a Bizottság tagja:** Polgármester úrhoz csatlakozna. Azt gondolja, ha az állandóságot akarják megjeleníteni, akkor Boór Sándorra gondolnak. Olyan kapocs volt a rendvédelmi szervek és az önkormányzat között, olyan folytonosságot jelentett, hogy ezt tényleg pótolni nagyon nehéz. Bárki lesz is az utód, nagyon magasra tette a mércét. Köszöni a korrektséget és a végtelen nagy szakmai alázatot, amit tanúsított. Hasonlóan az előtte szólókhoz, jó egészséget kíván, és azt gondolja, bármilyen útja lesz később, hozzá személyesen és a szervezetekhez is, bármikor, bármiben fordulhat. György István Péter felé kéri, hogy a képi- és hangrögzítést mellőzze.

**Kelemen Krisztián képviselő, a Bizottság elnöke:** Hivatalosan is megkezdené a bizottsági ülést, egyben megköszöni Polgármester úrnak a részvételt.

*15 óra 21 perckor Dr. Nemény András polgármester elhagyta az üléstermet.*

**Kelemen Krisztián képviselő, a Bizottság elnöke:** Megállapítja, hogy a Bizottság határozatképes. Horváth Ferenc, bár jelezte, hogy ide fog érni, de nem ért ide, így 11 fő van jelen. A jegyzőkönyvet Szekér Zsófia vezeti, a jegyzőkönyv hitelesítésére tenne javaslatot Bor Balázs személyében, kérdezi, vállalja-e.

**Bor Balázs, a Bizottság tagja:** Vállalja.

**Kelemen Krisztián képviselő, a Bizottság elnöke:** Szavazást rendel el, kéri a Bizottság tagjait, kézfeltartással jelezzék, hogy egyetértenek Bor Balázs jegyzőkönyv hitelesítő személyével.

A *Bűnmegelőzési, Közbiztonsági és Közrendvédelmi Bizottság 11 igen szavazattal, 0 nem szavazattal és 0 tartózkodással elfogadta a javaslatot.*

**Kelemen Krisztián képviselő, a Bizottság elnöke:** Az elektronikusan kiküldött napirendi pontokat fogják tárgyalni, ez 5 napirendi pontot jelent, a különfélékkel és a zárt ülés napirendjével együtt. Aki ezzel egyetért, kéri, hogy kézfeltartással jelezze.

A *Bűnmegelőzési, Közbiztonsági és Közrendvédelmi Bizottság 11 igen szavazattal, 0 nem szavazattal és 0 tartózkodással elfogadta a javaslatot, és az alábbi határozatot hozta:*

**7/2022. (II.21.) BKKB számú határozat**

A Bűnmegelőzési, Közbiztonsági és Közrendvédelmi Bizottság a 2022. február 21-i ülésének napirendjét az alábbiak szerint fogadta el:

**NYILVÁNOS ÜLÉS**

**1./ Javaslat Szombathely Megyei Jogú Város Önkormányzata 2022. évi költségvetéséről szóló önkormányzati rendeletének megalkotására és a kapcsolódó döntések meghozatalára** *(Közgyűlési 2.)*

**Előadó:** Stéger Gábor, a Közgazdasági és Adó Osztály vezetője

**2./ Tájékoztatás a Bánya Café vendéglátóhely környékén felmerült problémákról** *(szóbeli előterjesztés)*

**Előadók:** Dr. Gulyás Ferenc kapitányságvezető, a Bizottság tagja

Ágoston Sándor, a Közterület-felügyelet irodavezetője

**3./ Tájékoztatás a Vörösmarty utca 8. szám alatti új kereskedelmi üzletről** *(szóbeli előterjesztés)*

**Előadó:** Dr. Holler Péter, a Hatósági Osztály vezetője

**4./ Különfélék**

**Előadó:** Kelemen Krisztián, a Bizottság elnöke

**ZÁRT ÜLÉS**

**5./ Javaslat önkormányzati kitüntetések adományozására („Szombathely Közrendjéért-díj”)** *(Közgyűlési 11.)*

**Előadó:** Dr. Holler Péter, a Hatósági Osztály vezetője

**Felelős:** Kelemen Krisztián, a Bizottság elnöke

**Határidő:** azonnal

**1./ Javaslat Szombathely Megyei Jogú Város Önkormányzata 2022. évi költségvetéséről szóló önkormányzati rendeletének megalkotására és a kapcsolódó döntések meghozatalára**

**Előadó:** Szakács Eszter, a Költségvetési Iroda vezetője

**Kelemen Krisztián képviselő, a Bizottság elnöke:** Átadja a szót a másik bizottsági ülésről megérkező Szakács Eszter irodavezető asszonynak, hogy tartsa meg a tájékoztatóját, így az eredeti sorrendben haladna a napirendi pontokat illetően.

*15 óra 24 perckor megérkezett az ülésterembe Dr. Horváth Attila alpolgármester.*

**Szakács Eszter, a Költségvetési Iroda vezetője:** Tisztelettel köszönti a megjelenteket. A 2022. évi költségvetés megalkotásakor először mindig az ágazat kompetenciájába tartozó tételeket szeretné ismertetni, ez a 13. mellékletben, a 35. oldalon található. Összességében azt mondaná, hogy a rendőrség, polgárőség, katasztrófavédelem, tűzoltóság támogatásának tétele a 2021. évi eredeti előirányzatokhoz viszonyítva növekedést mutat, és külön tételsoron jelenik meg a Tűzoltónap támogatása, tehát tudtak előirányzatokat biztosítani ezekre a tételekre. A 18. mellékletben, a fejlesztési kiadásaik között szerepelnek a kamerarendszer fejlesztésével kapcsolatos tételek és költségek. Ami az intézmények költségvetését érinti: az Egészségügyi és Kulturális GESZ-nek egy kis szeletét emelné ki, 2.000.000,- forintos előirányzattal a KEF tétele szerepel, illetve a Polgármesteri Hivatal költségvetésébe beépülve a Közterület-felügyelet működési fenntartásához, kisebb fejlesztéséhez szükséges előirányzatok jelennek meg. Tisztelettel kéri a rendelet elfogadását, támogatását.

**Kelemen Krisztián képviselő, a Bizottság elnöke:** Köszöni a tájékoztatót. Alpolgármester urat kérdezi, hogy van-e hozzáfűzni valója?

**Dr. Horváth Attila alpolgármester:** Nincs.

**Kelemen Krisztián képviselő, a Bizottság elnöke:** Tételesítené az összegeket: az idei évi költségvetésben a rendőrség támogatása 6.000.000,- forinttal szerepel, a polgárőr szervezetek támogatása 2.000.000,- forinttal, a Vas Megyei Katasztrófavédelmi Igazgatóság és tűzoltóság támogatása 2.000.000,- forinttal és az említett Tűzoltónap, a Tűzoltás-mentés Alapítvány támogatása 4.000.000,- forinttal. Nagy öröm volt számára, hogy az idei évben bekerült a költségvetésbe a térfigyelő kamerarendszernek nem a bővítése, hanem inkább a fejlesztése és felújítása, hiszen a 18. mellékletben található az analóg térfigyelő kamerák, illetve az ahhoz tartozó eszközöknek a cseréje 36.000.000,- forinttal. A közterületi háttértár fejlesztése 13.000.000,- forinttal azt célozza, hogy tudják, hogy a közterületi térfigyelő kamerarendszer hozzájárul a jogszabálysértések, bűncselekmények felderítéséhez, a bűnmegelőzéshez. Nagyon fontos, hogy az eddigi 8 nap helyett adott esetben 30 napig lehessen tárolni ezeket a felvételeket, és ez igényel háttértárkapacitás bővítést, ebből az összegből ez tud megvalósulni. Nyilván ahogy Irodavezető asszony említette, magának a térfigyelő kamerarendszernek van egy fenntartási éves költsége, az üzemeltetés, az adatátvitel, illetve hálózat üzemeltetés költsége az 27.000.000,- forinttal szerepel az idei költségvetésben. Ez a tavalyi évben 27.354.000,- forintot jelentett, tehát ténylegesen annyiba került ennek a rendszernek az üzemeltetése. Köszöni a költségvetésért felelős alpolgármester úrnak, hogy erre fedezetet nyújt az idei költségvetés, azt gondolja, hogy ez évek óta húzódó probléma, hiszen nagyon sok olyan analóg kamera van, amely már nem olyan képet közvetít a felügyelet felé, amelyet elvár gyakorlatilag a jelenlegi rendszer. A másik pedig az, hogy sok esetben nem is működnek ezek a kamerák, a szakemberek szerint nem javíthatóak, tehát mindenképp egy sokkal nagyobb felbontású, zoomolható PTZ-kamerára kell ezeket cserélni. Ennyit szeretett volna hozzáfűzni a bizottsághoz kapcsolódó költségvetési tételekhez. Felteszi, van-e esetleg kérdés, észrevétel, javaslat? Nem volt, így elfogadásra javasolja, aki egyetért az előterjesztésben szereplő határozati javaslattal, az kéri, hogy kézfeltartással jelezze.

A *Bűnmegelőzési, Közbiztonsági és Közrendvédelmi Bizottság 11 igen szavazattal, 0 nem szavazattal és 0 tartózkodással elfogadta a javaslatot, és az alábbi határozatot hozta:*

**8/2022. (II.21.) BKKB számú határozat**

A Bűnmegelőzési, Közbiztonsági és Közrendvédelmi Bizottság a „*Javaslat Szombathely Megyei Jogú Város Önkormányzata 2022. évi költségvetéséről szóló önkormányzati rendelet III. számú módosításának megalkotására és a kapcsolódó döntések meghozatalára*” című előterjesztést megtárgyalta, és a rendelettervezeteket és a határozati javaslatokat az előterjesztésben foglaltak szerint a Közgyűlésnek elfogadásra javasolja.

**Felelős:** Kelemen Krisztián, a Bizottság elnöke

(a végrehajtás előkészítéséért:

Stéger Gábor, a Közgazdasági és Adó Osztály vezetője)

**Határidő:** a Közgyűlés 2022. február 24-i ülése

**Kelemen Krisztián képviselő, a Bizottság elnöke:** Köszöni Irodavezető asszonynak és Alpolgármester úrnak a részvételt, áttérne a következő 2-es számú napirendi pontra.

**2./** **Tájékoztatás a Bánya Café vendéglátóhely környékén felmerült problémákról** (szóbeli előterjesztés)

**Előadó:** Ágoston Sándor, a Közterület-felügyelet irodavezetője

Dr. Gulyás Ferenc r.ezredes kapitányságvezető, a Bizottság tagja

**Dr. Gulyás Ferenc r.ezredes, a Bizottság tagja:** Köszöni Alpolgármester úrnak a támogatást, amit a rendvédelmi szervek kaptak. A mai gazdasági helyzetben nagyra értékelik ezt a juttatást, ahogy a korábbi években, az idei évben is úgy fogják felhasználni, hogy Szombathely város közbiztonsága érdekében történjenek a szolgálatvezénylések.

A Bánya Café ügyében volt egy közmeghallgatás, ahol felmerültek problémák, pl. hogy a szórakozóhely előtt folyamatosan szól a zene, az érkező, távozó vendégekkel volt gond, a taxisokkal volt gond és a randalírozó vendégeket is kifogásolták a bejelentők. Volt egy megbeszélés Polgármester úrnál február 3-án, és a Közterület-felügyelettel közösen megegyeztek 1-2 intézkedésben, amivel talán enyhíteni lehet ezt a problémát. Előzőekről annyit, hogy a rendőrségre érkezett bejelentések száma tavaly augusztus 31-től számítva mindösszesen 3 volt. Ebből 2 ugyanattól a személytől származott. 3 és 4 percen belül a kollégák kint voltak a helyszínen, amit bejelentettek, az nem volt ott. Arról volt szó mindkét esetben, hogy az utcán verekednek, hangoskodnak a fiatalok. Azért is említette a viszonylag gyors helyszínre érkezést, mert ha lett volna előzetesen ilyen történés, annak lett volna valamilyen nyoma. Szerencsére nem volt. Amiben megegyeztek a legutóbbi alkalommal Polgármester úrnál a megbeszélésen, hogy visszatérően ellenőrzik a kollégák a taxisoknak az érkezését, távozását. Ellenőrzik azokat az időpontokat, amikor várhatóan érkeznek a fiatalok vagy távoznak, egyelőre olyan esemény, ahol intézkedni kellett volna, nem volt. Továbbra is azt kéri, és ezt is közvetítik az ott lakóknak, hogy ha bármit észlelnek, szóljanak. Bízik benne, hogy a kollégák hasonlóan gyorsan ki fognak érkezni a helyínre, és ha bármi intézkedést kell tenni, azt megteszik.

**Ágoston Sándor, a Közterület-felügyelet irodavezetője:** A december 21-i közmeghallgatáson, amik elhangzottak, hogy mik voltak az alapvető problémái a lakóközösségnek, azt Kapitány úr részletesen elmondta. Minden egyes megbeszélésen és egyeztetésen részt vett, mind Jegyző úrral, mind Polgármester úrral. Amit nagyon fontos kiemelni, hogy a Bánya Café üzemeltetőjével és az ingatlan tulajdonosaival sikerült egyeztető tárgyalást eszközölni január 13-án. Velük volt az első olyan megbeszélés, ami talán a legnagyobb megoldást nyújtott a problémára. A közel 2 hónapos megbeszélések sorozatában sikerült azt elérni, hogy a Bánya Café és Bár képviseletében megjelent személyek további 1 fővel növelték a biztonsági szolgálat létszámát. Az alapvető koncepció az volt, hogy a plusz 1 fő ténylegesen „portás szolgálatot” lásson el, ami azt jelenti, hogy a bejárati kapunál foglaljon helyet, és az oda érkező és onnan távozó vendégek viselkedését figyelemmel kísérje, és felhívja a megfelelő magatartásra és hangszintre a figyelmet. Ezen felül a szórakozóhelyen belül és kívül figyelmeztető táblák lettek kihelyezve, volt már 1-2 darab, de nyomatékosítva lett, hogy megkérik a vendégeket a lakóközösség nyugalma érdekében, hogy a távozó vendégek halkan menjenek kifelé az utcára, illetve, ami fontos kérés volt, hogy a taxiszolgálatok lehetőleg ne kint az utcán várakozzanak, hanem a Bánya Café udvarán, és ott is rakják ki az utasokat. Gond volt az, hogy az autók feltorlódtak, a közutat elfoglalva, egymás mögött várakoztak, egyszerre több is, míg megállt, a vendég fizetett, közben ment a nevetgélés, beszélgetés, nyáron nyitott ablaknál ez zavaró volt. Ennek megbeszélése miatt a taxitársaságok vezetőivel is volt megbeszélés, nagyon együttműködőnek bizonyultak. Már most, ettől a hétvégétől ki lett adva, hogy a taxiszolgáltatást nyújtó személyek menjenek be az udvarra és ott vegyenek fel utast, illetve a Bánya Café üzemeltetői részéről az eddigi 1 parkolóhely helyett 5 db parkolóhely lett kialakítva, úgy, hogy a privát parkolóhelyeket is átminősítették, ami a tulajdonosoknak lett volna fenntartva. Erre azért volt szükség, mert gond volt a taxiszolgálatok részéről, hogy hogyan forduljanak meg nagyobb autóval az udvarban. Február 3-án a rendőrség részéről is volt egyeztetés, az elhangzottakban megegyeztek, ami abszolút működik. Már a hétvégén a kollégáival ellenőriztette a Bánya Cafét, akik elmondták, hogy a rendőr járőrökkel is találkoztak több esetben. A hajnali 1 órától 3 óráig terjedő időszak frekventált, amire mindenki panaszkodott, annak ellenére, hogy 5-ig van nyitva a szórakozóhely, 1 és 3 óra között van egy kirajzás lényegében. Úgy gondolják, hogy akkor még mennek más szórakozóhelyekre. Pénteken és szombaton az ő kollégáival minden órában 2 alkalommal ellenőrizték a szórakozóhelyet, közel 20 emberrel találkoztak, akik gyalogosak voltak, valamint a rendőr kollégákkal is. Az autóforgalom minimális volt, viszont a taxiforgalom nagy, és maradéktalanul elmondható, hogy most péntek-szombaton nem volt taxis, aki ne ment volna be, így olyan taxissal nem találkoztak, aki a közúti közlekedésben foglalta volna a helyet és ott beszélgettek volna. Ezen felül a közmeghallgatáson építési és működési engedély szempontjából is kérték a vizsgálatát a kiskereskedelmi egységnek, ezt a Polgármesteri Hivatal és Főépítész asszony elvégezte, minden ezzel kapcsolatos dolog vizsgálata megtörtént, és ajánlásokat fogalmaztak meg. Jobban nem menne bele, mivel ez nem az ő szakterülete. Február 18-án ennek a megbeszélés sorozatnak az eredményeként a lakóközösség tájékoztatva lett Polgármester úr által, ennek a tájékoztatóját tartja a kezében, ezt a Közterület-felügyelet küldte ki február 18-án Polgármester úr részéről. Abban állapodtak meg, hogy egy fél év viszonylatát szeretnék majd értékelni, mind a rendőrséggel, mind a lakóközösséggel közösen, úgy gondolta, hogy ezt az értékelést szeptember elején tenné meg. Itt azt vizsgálnák meg, hogy mennyire volt hatékony a hatósági ellenőrzés, illetőleg a taxitársaságokkal a közös együttműködés.

**Kelemen Krisztián képviselő, a Bizottság elnöke:** Megadná a szót Dr. Holler Péter Osztályvezető úrnak a működési engedélyekkel kapcsolatban.

**Dr. Holler Péter, a Hatósági Osztály vezetője:** Amiket felvetettek a Szinyei Merse Pál utca lakói a közmeghallgatáson, jogilag minden kérdésnek utánanéztek. Többen említették, hogy nem is biztos, hogy szabályosan árusít szeszesitalt ezt a vendéglátóhely. De teljesen szabályosan. Melegkonyhás vendéglátóüzletként van nyilvántartva, így teljesen irreleváns, hogy milyen nevelési-oktatási intézmény bejáratától számított 200 méteren belül van, hozzátéve, hogy az egyetem egyébként sem tartozik a nevelési-oktatási intézmények közé, mint felsőoktatási intézmény, így, ha nem lenne melegkonyhája, akkor is árusíthatna szeszesitalt, de egyébként van. Az utóbbi időben, ami adminisztratív kötelezettsége volt a szórakozóhelynek, azt mindent teljesített, hiszen pl. a vendéglátó üzlettípust is bejelentették, hogy ők zenés-táncos szórakozóhely kategóriába sorolták magukat. A lakók tájékoztatva lettek arról, hogy ha az a gyanújuk, hogy ott a melegkonyha igazából nem felel meg a feltételeknek – mivel az hangzott el, valaki úgy tudja, hogy nincs rendes előkészítő – akkor ebben az ügyben a Vas Megyei Kormányhivatal Élelmiszerlánc-biztonsági és Állategészségügyi Osztálya tud eljárni. Az építéshatósági kérdéseket is megvizsgálták. Egy 2003-ban kiadott építési engedély alapján épült a kávézó épülete, ezzel kapcsolatban is tájékoztatva lettek a lakók, hogy ha szeretnének építésfelügyeleti eljárást indítani, azt hol tudják megtenni. Arról is tájékoztatást kaptak továbbá, hogy milyen módon lehet az üzlet éjszakai nyitvatartását korlátozni, ennek a folyamatát is leírták, hogy folyamatosan és rendszeresen kell fennállnia a veszélyes mértékű környezeti zajnak az adott területen. Ha ilyen van, a szükséges intézkedéseket természetesen a Hivatal is meg fogja tenni. Amik felmerültek jogi kérdések és hatósági ügyek a közmeghallgatáson, azokat is mind megnézték és tájékoztatva lettek a lakók.

**Kelemen Krisztián képviselő, a Bizottság elnöke:** Köszöni a tájékoztatókat és az intézkedést. Megadja a szót Dr. Horváth Attila alpolgármesternek.

**Dr. Horváth Attila alpolgármester:** Ő minden este hallgatja, hogy mi történik a Bánya Cafénál. Azt gondolja, hogy addig fog működni, amíg kint áll egy minél nagyobb ember, aztán abban a pillanatban, ahogy kitalálják, hogy mégsem tudják fizetni, minden kezdődik elölről. Úgy gondolja, egy olyan engedélyezési eljárást kell kitalálni, hogy azonnal visszavonható legyen az engedély, ha ezeket a feltételeket nem teljesíti. Szerinte ezt jogilag nem fogják tudni megoldani, de ez lenne a megoldás, vagy 22 órára lekorlátozzák a működési idejét. De ha jól tudja, akkor új céget alapít másnap és akkor megint tudja folytatni a tevékenységet. Ezzel el lehet játszani. Az üzletnek sem jó ez, ha van egy erős nyomás. Az előző városvezetés alatt, amikor Kecskés képviselő úrral tárgyaltak az üzletvezetővel, akkor pár hónapig győzködték és pár hónapig működött, úgy, hogy egy bokszoló edzője állt kint. Akkor rend volt. Aztán mikor már nem ő állt kint, akkor az egész szétesett. A pandémia miatt ezzel nem kellett eddig foglalkozni, most, hogy nincsenek olyan szigorú pandémia miatti szabályok, egyre nagyobb a zaj.

**Dr. Gulyás Ferenc r.ezredes, a Bizottság tagja:** Egyetért Alpolgármester úr utolsó mondataival. Lakóközösség közelében minden ilyen szórakozóhely probléma, akárhova is települ. Annyit tudnak tenni, hogy szorítani tudnak ezen az ellenőrzésen, aztán ha van elrettentő ereje, akkor valamennyire rend van. A megoldás vagy az lenne, ha bezárják ezeket a szórakozóhelyeket, vagy ha nem lehet, akkor a 22 órai zárás a megoldás, mert amíg nyitva van, ott mindig lesz olyan hangoskodás, ami zavarja az embereket. Amióta a Pietro bezárt, egy bejelentés sem érkezett. A Bánya Cafénak is valószínűleg ez lesz a sorsa.

**György István Péter, a Bizottság tagja:** Egy kérdése lenne, hogy született-e ott zajvédelmi határ megállapító határozat? Úgy tudja, hogy a zenés rendezvényeknél, ha a lakosságot zavarják, elég az érzékszervi észlelés, a feltétel, hogy ez egy vegyes zaj legyen, pl. zeneszerszám és hangoskodás, és az már szankcionálható.

**Dr. Holler Péter, a Hatósági Osztály vezetője:** Igen, az üzlet rendelkezik zajkibocsátási határértéket megállapító határozattal.

**Kelemen Krisztián képviselő, a Bizottság elnöke:** Felteszi, van-e esetleg kérdés, hozzászólás még? A tájékoztatót elfogadásra javasolja, aki ezzel egyetért, kéri, hogy kézfeltartással jelezze.

A *Bűnmegelőzési, Közbiztonsági és Közrendvédelmi Bizottság 11 igen szavazattal, 0 nem szavazattal és 0 tartózkodással elfogadta a javaslatot, és az alábbi határozatot hozta:*

**9/2022. (II.21.) BKKB számú határozat**

A Bűnmegelőzési, Közbiztonsági és Közrendvédelmi Bizottság megtárgyalta a Bánya Café vendéglátóhely környékén felmerült problémákról szóló tájékoztatást, és az előterjesztést tudomásul veszi.

**Felelős:** Kelemen Krisztián, a Bizottság elnöke

(a végrehajtás előkészítéséért:

Dr. Gulyás Ferenc kapitányságvezető, a Bizottság tagja

Ágoston Sándor, a Közterület-felügyelet irodavezetője)

**Határidő:** azonnal

*15 óra 48 perckor Dr. Horváth Attila alpolgármester elhagyta az üléstermet.*

**3./ Tájékoztatás a Vörösmarty utca 8. szám alatti új kereskedelmi üzletről** *(szóbeli előterjesztés)*

**Előadó:** Dr. Holler Péter, a Hatósági Osztály vezetője

**Kelemen Krisztián képviselő, a Bizottság elnöke:** Rátérne a 3-as számú napirendi pontra, amely egy tájékoztatás a Vörösmarty utca 8. szám alatti új kereskedelmi üzletről. Korábban ez volt a Pálma ABC, ami elég gyakran szerepelt itt a Bizottság napirendi pontjai között. Most egy új kereskedelmi üzletet nyitottak és az ezzel kapcsolatos tájékoztatóra Osztályvezető úrnak átadja a szót.

**Dr. Holler Péter, a Hatósági Osztály vezetője:** Itt valóban a korábbi Pálma ABC-ről van szó, a Vörösmarty utca 8. szám alatti kereskedelmi üzletről, ami a Bizottság előtt nyilvánvalóan ismert, hiszen többször téma volt a korábbiakban, mivel gyakran merültek fel közbiztonsági és köztisztasági problémák az üzletben és a környékén. A hajléktalanok jelenléte, szeszesital fogyasztás és az olyan jellegű viselkedés és köztisztasági szabálysértések miatt – pl. a környéken lakók kapujait nézték WC-nek az elkövetők – sok eljárást kellett indítani. A korábbi üzemeltető halála miatt ez az üzlet bezárt, ezt követően fél évig nem működött semmilyen üzlet, ez idő alatt nem is nagyon érkeztek a környékről hasonló jellegű bejelentések, mint amik korábban mindennaposak voltak. Ugyanakkor most január 31-én a kereskedelmi hatóságuk nyilvántartásba vette az új üzletet, mivel teljesen szabályos bejelentéssel fordult Erdei Józsefné egyéni vállalkozó a Jegyzőhöz mint kereskedelmi hatósághoz. Telekosár néven nyílt meg itt február elején az új üzlet. Horváth Soma alpolgármester úr kérése volt, hogy mindenképpen üljenek le az új üzemeltetővel, amit múlt héten meg is tettek. Elnök úrral, a körzet képviselőjével, Putz Attila képviselő úrral, valamint Ágoston Sándor irodavezető úrral együtt leültek egy megbeszélésre az új üzemeltető képviselőjével, aki abszolút együttműködőnek tűnik. Úgy nyilatkozott, hogy ismeri a korábban meglévő problémákat, és már a termékkör kialakításánál is próbált ennek gátat vetni, hiszen pl. nem fog árusítani „tüskéket”, ami korábban nagy problémát okozott, valamint 2 literes kannás borokat sem, csak olyan árú 7 dl-es bort, amit nyilvánvalóan a hajléktalanok nem fognak tudni megvenni. Elmondta, hogy az elmúlt héten már voltak próbálkozások, megjelentek olyan személyek, akik korábban problémások voltak, de elég határozottan el tudta utasítani őket. Ha be is mentek az üzletbe, ezeket a termékeket nem találták meg, ezért úgy nyilatkozott, hogy nem csak a termékkört, hanem a vevőkört is másként szeretné kialakítani. Felajánlották a segítségüket az üzemeltetőnek, de ő optimista, úgy tűnik, hogy az üzemeltető ismeri a régi gondokat, és próbál ellene tenni, hogy ne alakuljanak ki újra ezek a mindennapos problémák.

**Kelemen Krisztián képviselő, a Bizottság elnöke:** Valóban nagyon konstruktív, illetve pozitív volt a hölgy hozzáállása, azt látja, hogy közös célnak tekinti, hogy a környéken ne jelentkezzenek azok a problémák, amiket tapasztaltak a múltban. Az üzlet belülről teljesen fel lett újítva, kívülről is fel fogják újítani. Várhatóan a közeljövőben egy teljesen új környezetben várják a teljesen más vevőkört. Korábban, amikor az előző üzemeltető vezette a boltot, tárt karokkal várták azokat a vásárlókat, akiknek a fő termékköre kimondottan a „tüske” és a kannás bor volt, és mivel ezeket nem árulják, és szemmel láthatóan a hajléktalanokat ezekkel nem hajlandóak kiszolgálni, elképzelhető, hogy nem tudnak, nem fognak odaszokni olyan vásárlók, akik korábban megvették ott az alkoholt, majd a környező kapualjakban intézték a dolgaikat. Pozitív várakozásai vannak ezzel kapcsolatban, de a „különfélékben” fogja jelezni, hogy hol kezdenek kialakulni újabb ilyen problémák. Még nem nagy a baj, de felé már jelezték, hogy vannak gondok. Felteszi, van-e esetleg kérdés, észrevétel? Nem volt, így kéri, hogy aki a tájékoztatót elfogadja, kézfeltartással jelezze.

A *Bűnmegelőzési, Közbiztonsági és Közrendvédelmi Bizottság 11 igen szavazattal, 0 nem szavazattal és 0 tartózkodással elfogadta a javaslatot, és az alábbi határozatot hozta:*

**10/2022. (II.21.) BKKB számú határozat**

A Bűnmegelőzési, Közbiztonsági és Közrendvédelmi Bizottság megtárgyalta a Vörösmarty utca 8. szám alatti új kereskedelmi üzletről szóló tájékoztatást, és azt tudomásul veszi.

**Felelős:** Kelemen Krisztián, a Bizottság elnöke

(a végrehajtás előkészítéséért:

Dr. Holler Péter, a Hatósági Osztály vezetője

**Határidő:** azonnal

**4./** **Különfélék**

**Előadó:** Kelemen Krisztián, a Bizottság elnöke

**Kelemen Krisztián képviselő, a Bizottság elnöke:** Áttérne a különfélékre.

Tájékoztatja a Bizottságot, hogy a Százhold Polgárőr Egyesület elszámolási határidő módosítással élt, ami azt jelenti, hogy április 30-ig kért elszámolási haladékot, amíg a támogatási összeggel elszámolnának. Ez náluk rendszeres, minden évben kérik ezt a határidő módosítást.

Ezenkívül a Kommunális és Környezetvédelmi Iroda jelezte feléjük, illetve szerinte több bizottsági tag is tapasztalta, hogy kicserélték a gyalogos átkelőhely táblát a Váci utca–Paragvári út kereszteződésénél, amely a januári bizottsági ülésen került jelzésre.

Továbbá Dr. Kecskés László képviselő úr körzetéből a mobil térfigyelő kamera áthelyezésre került a Reguly Általános Iskolához, az ott lévő szelektív szigetet figyeli most ez a kamera. Bízik benne, hogy hasonlóan eredményes lesz a működése, mint az előző helyszínen, itt nagyjából május végéig tervezik, aztán vinnék tovább egy másik helyszínre.

Lakók jeleztek felé egy másik problémát, mégpedig a Katica Presszónál. Nem tudja, mennyire ismeretes a Bizottság számára, hogy ott is kezd kialakulni egy csoportos, rendszeres hangoskodás az ott lévő vendégek részéről. Kapitány urat kérdezné, hogy érkezett-e bejelentés a lakók részéről?

**Dr. Gulyás Ferenc r.ezredes, a Bizottság tagja:** Ismert helyszín a rendőrség számára, de számadatokkal nem készült. Felírta, ellenőrizni fogják a helyszínt.

**Kelemen Krisztián képviselő, a Bizottság elnöke:** Ágoston Sándor irodavezető úr felé jelezte a problémát, és kérte, hogy a járőrözés során fokozottan figyeljenek erre a helyszínre, hogy valóban egy valós probléma-e ez, vagy csak lakók által vélt probléma, mert felé 1 lakó jelezte ezt, viszont 5-6 e-mailben. Amikor ő arra jár, igaz, hogy nem autózik éjszaka, de nappal nem látott problémát. Tudja, hogy késői nyitvatartással üzemel a hely, 17:00-kor nyit és 5:00-kor zár.

**Ágoston Sándor, a Közterület-felügyelet irodavezetője:** Nem nevesítették, hogy ki jelezte ezt a problémát, de őt megtalálta erről a környékről egy lakó, 3-4 e-maillel. Ez az ember egy pszichiátriai kezelt hölgy, aki most tért vissza Szombathelyre, elképzelése, hogy ugyanarról a bejelentőről van szó. Feléjük lakossági panaszos bejelentés nem érkezett a Katica Presszó ügyében, nem gondolja, hogy nagy baj lehet, de ellenőrizni fogják a helyszínt együttműködésben a rendőrséggel.

**Kelemen Krisztián képviselő, a Bizottság elnöke:** Az adatvédelem miatt erről a bejelentőről négyszemközt értekeznek. Felteszi, van-e esetleg kérdés, észrevétel. Nem volt. Köszöni a nyilvános ülésen tanúsított munkát, a nyilvános ülést 16 óra 00 perckor lezárja.

*Jegyzőkönyv lezárva 16 óra 00 perckor.*

**Kmf.**

**(: Kelemen Krisztián:) (: Bor Balázs :)**

**a Bizottság elnöke a Bizottság tagja**